KOMISSION TÄYTÄNTÖÖNPANOPÄÄTÖS,

annettu 21 päivänä syyskuuta 2011,

jätteenpoltosta annetun Euroopan parlamentin ja neuvoston direktiivin 2000/76/EY täytäntöönpanoa koskevien tietojen antamiseen käytettävästä kyselylomakkeesta

(tiedoksiannettu numerolla K(2011) 6504)

(ETA:n kannalta merkityksellinen teksti)

(2011/632/EU)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon jätteenpoltosta 4 päivänä joulukuuta 2000 annetun Euroopan parlamentin ja neuvoston direktiivin 2000/76/EY (1) ja erityisesti sen 15 artiklan,

sekä katsoo seuraavaa:

Direktiivin 2000/76/EY mukaisesti jäsenvaltioiden on raportoitava direktiivin täytäntöönpanosta joka kolmas vuosi komission laatimalla kyselylomakkeella.

Koska päätöksellä 2010/731/EU vahvistettua kyselylomaketta käytetään tietojen ilmoittamiseen 31. joulukuuta 2011 asti, seuraavaa kolmen vuoden raportointikautta varten on laadittava uusi lomake. Laadinnassa tulisi hyödyntää direktiivin 2000/76/EY täytäntöönpanosta sekä edellisten kyselylomakkeiden käytöstä saatuja kokemuksia. Koska direktiivi 2000/76/EY kuitenkin kumotaan 7. tammikuuta 2014 alkaen ja korvataan teollisuuden päästöistä (yhtenäistetty ympäristön pilaantumisen ehkäiseminen ja vähentäminen) 24. marraskuuta 2010 annetulla Euroopan parlamentin ja neuvoston direktiivillä 2010/75/EU (3) , uuden kyselylomakkeen tulisi kattaa vain kaksi vuotta, eli vuodet 2012 ja 2013. Selkeyden vuoksi päätös 2010/731/EU olisi korvattava.

ON HYVÄKSYNYT TÄMÄN PÄÄTÖKSEN:

1 artikla

1. Jäsenvaltioiden on käytettävä liitteessä esitettyä kyselylomaketta antaessaan kertomuksen direktiivin 2000/76/EY täytäntöönpanosta.

2. Toimitettavien kertomusten on katettava 1 päivän tammikuuta 2012 ja 31 päivän joulukuuta 2013 välinen ajanjakso.

2 artikla

Kumotaan päätös 2010/731/EU 1 päivästä tammikuuta 2013 alkaen.

3 artikla

Tämä päätös on osoitettu kaikille jäsenvaltioille.

(1) EYVL L 332, 28.12.2000, s. 91.

(2) EUVL L 315, 1.12.2010, s. 38.

(3) EUVL L 334, 17.12.2010, s. 17.

(4) EYVL L 377, 31.12.1991, s. 48.

LIITE

Jätteenpoltosta annetun direktiivin 2000/76/EY täytäntöönpanoa koskeva kyselylomake

Yleiset huomautukset:

Tämä direktiiviin 2000/76/EY perustuva kolmas kyselylomake koskee vuosia 2012–2013. Koska direktiivin täytäntöönpanosta on jo kokemuksia ja tietoja on saatu jo edellisillä kyselylomakkeilla, tässä kyselylomakkeessa keskitytään direktiivin täytäntöönpanossa tapahtuneisiin muutoksiin ja täytäntöönpanon edistymiseen jäsenvaltioissa. Koska direktiivi 2000/76/EY kumotaan 7. tammikuuta 2014 alkaen ja korvataan teollisuuden päästöistä annetulla direktiivillä 2010/75/EU, raportointijakso on vain kaksi vuotta kolmen sijaan.

Jotta voidaan varmistaa jatkuvuus ja mahdollistaa suora vertailu aiempien vastausten kanssa, kyselylomakkeessa ei poiketa päätöksessä 2010/731/EY vahvistetun kyselylomakkeen lähestymistavasta. Niissä tapauksissa, joissa kysymykset ovat samoja kuin aikaisemmassa kyselylomakkeessa, voidaan viitata aikaisempaan vastaukseen, jos tilanne ei ole muuttunut. Jos tilanne on muuttunut, muutokset olisi kuvailtava uudessa vastauksessa.

1. Laitosten ja lupien määrät

1.1 Antakaa seuraavat tiedot direktiivin 2000/76/EY soveltamisalaan kuuluvien laitosten määrästä (eriteltyinä polttolaitoksiin ja rinnakkaispolttolaitoksiin) sekä näiden laitosten luvista ja sallituista kapasiteeteista: a) laitosten määrä; b) direktiivin 4 artiklan 1 kohdan mukaisesti myönnettyjen lupien määrä; c) sellaisten laitosten määrä, joissa hyödynnetään poltossa syntyvä lämpö; d) suurin sallittu jätteenkäsittelykapasiteetti (tonnia/vuosi) (valinnainen).

1.2 Luetelkaa direktiivin 2000/76/EY soveltamisalaan kuuluvat laitokset ja ilmoittakaa seuraavat tiedot kustakin laitoksesta, jonka kapasiteetti on yli kaksi tonnia tunnissa: a) onko kyseessä polttolaitos vai rinnakkaispolttolaitos, ja viimeksi mainitun osalta laitoksen tyyppi (sementtiuuni, kombustiopolttolaitos tai muu teollinen laitos, joka ei kuulu direktiivin 2000/76/EY liitteen II.1 tai II.2 soveltamisalaan); b) sellaisten kunnallisten kiinteän jätteen polttolaitosten osalta, jotka suorittavat jätteistä ja tiettyjen direktiivien kumoamisesta 19 päivänä marraskuuta 2008 annetun Euroopan parlamentin ja neuvoston direktiivin 2008/98/EY (1) liitteessä II olevassa R.1 kohdassa tarkoitettuja hyödyntämistoimia: laitoksen energiatehokkuus laskettuna käyttäen direktiivin 2008/98/EY liitteessä II olevan R.1 kohdan alaviitteessä ilmoitettua kaavaa.

2. Kuvailkaa mitä 3 artiklan määritelmiin liittyviä ongelmia on esiintynyt direktiivin 2000/76/EY täytäntöönpanon yhteydessä. Antakaa tarkat tiedot kunkin sellaisen määritelmän osalta, jossa esiintyi ongelmia.

3. Onko direktiivin 2000/76/EY nojalla myönnetty lupia liikkuvia laitoksia varten?

4. Ilmoittakaa ne jäteluokat, joita on rinnakkaispoltettu, eriteltynä rinnakkaispolttolaitoksen tyypin mukaan (sementtiuunit, kombustiopolttolaitokset tai muut teolliset laitokset, jotka eivät kuulu liitteen II.1 tai II.2 soveltamisalaan).

Ilmoittakaa Euroopan jäteluettelon koodit (valinnainen).

Ilmoittakaa näissä laitoksissa rinnakkaispoltolle sallittu kapasiteetti (valinnainen).

5. Kuinka moneen rinnakkaispolttolaitokseen sovelletaan direktiivin 2000/76/EY liitteessä V asetettuja päästörajoja (kun on kyse esimerkiksi käsittelemättömän yhdyskuntajätteen rinnakkaispoltosta tai kun yli 40 prosenttia tuloksena olevasta lämmöstä on peräisin vaarallisen jätteen poltosta)?

6. Ilmoittakaa, jos luvissa on seuraavanlaisia määräyksiä:

a) sellaisen vaarallisen jätteen määrien ja luokkien yksilöinnistä, jonka käsittely on sallittu;

b) laitoksessa käsiteltävän vaarallisen jätteen pienimmästä ja suurimmasta virrasta;

c) sallitun vaarallisen jätteen lämpöarvojen vaihteluvälistä;

d) epäpuhtauspitoisuuksia, kuten PCB-, PCP-, kloori-, fluori-, rikki- ja raskasmetallipitoisuuksia, koskevista rajoituksista.

7. Mitkä jätteet on katsottu jätteiksi, joista ei ole ”tarkoituksenmukaista” ottaa edustavia näytteitä?

8. Direktiivin 2000/76/EY 6 artiklan 1 ja 2 kohdan mukaisten palamiskaasujen viipymäaikojen ja lämpötilojen osalta tiedot siitä, onko toimintaa koskevista vaatimuksista myönnetty 6 artiklan 4 kohdan mukaisia poikkeuksia? Jos vastaus on ”kyllä”, antakaa lisätietoja.

a) Kuinka monta lupaa on myönnetty?

b) Tapauskohtainen selvitys perusteista, joilla poikkeus (poikkeukset) on myönnetty, edustavan tapausmäärän osalta, jos tiedot ovat saatavilla: i) laitoksen kapasiteetti; ii) onko kyseessä 3 artiklan 6 kohdassa määritelty ”käytössä oleva” laitos vai uusi laitos; iii) poltetun jätteen tyyppi; iv) selvitys siitä, miten varmistetaan, että polttojätteen määrä ei kasva ja että polttojätteen sisältämien orgaanisten epäpuhtauksien määrä ei ole suurempi kuin laitoksessa, jota varten ei ole myönnetty poikkeusta; v) luvassa asetetut toimintaa koskevat vaatimukset; vi) päästörajat, joita laitoksen on noudatettava.

9. Onko jätteen rinnakkaispolttoon käytettäviä sementtiuuneja varten myönnetty poikkeuksia typen oksidien (NOx), hiukkasten, rikkidioksidin (SO2) tai orgaanisen hiilen päästörajoista liitteessä II olevan 1 kohdan mukaisesti? Jos vastaus on ”kyllä”, antakaa seuraavat tiedot:

a) tieto siitä, kuinka monta poikkeusta on myönnetty;

b) tapauskohtainen selvitys perusteista, joilla poikkeus (poikkeukset) on myönnetty, edustavan tapausmäärän osalta, jos tiedot ovat saatavilla, sekä seuraavat tiedot: i) laitoksen kapasiteetti; ii) onko kyseessä käytössä oleva vai uusi laitos (ottaen huomioon direktiivin 2000/76/EY 20 artiklan 3 kohta); iii) rinnakkaispoltetun jätteen tyyppi; iv) päästörajat, joita laitoksen on noudatettava; v) muut luvassa asetetut toimintaa koskevat vaatimukset.

10. Onko poltto- ja rinnakkaispolttolaitoksista ilmaan joutuville päästöille asetettu muita raja-arvoja kuin liitteessä II tai liitteessä V asetetut raja-arvot? Jos vastaus on ”kyllä” ja kyseiset tiedot ovat saatavilla, vastatkaa seuraaviin kysymyksiin:

a) mitä laitoksia raja-arvot koskevat, eli poltto- vai rinnakkaispolttolaitoksia, ja ilmoittakaa viimeksi mainitun osalta myös laitostyyppi;

b) mitkä näistä laitoksista ovat ”uusia” ja mitkä ”jo käytössä olevia” laitoksia;

c) mitkä ovat epäpuhtaudet, joihin raja-arvoja sovelletaan, ja niiden vahvistetut raja-arvot;

d) mitkä ovat syyt, miksi näitä raja-arvoja sovelletaan;

e) millaisia ovat näitä epäpuhtauksia koskevat seurantajärjestelmät (jatkuva tai satunnaisnäytteiden avulla toteutettu seuranta, ja viimeksi mainitun osalta näytteenottotaajuus).

11. Ilmoittakaa, miten direktiivin 2000/76/EY liitteessä IV lueteltujen epäpuhtauksien päästörajat savukaasujen puhdistuslaitteissa syntyvän jäteveden päästämiselle vesistöön määritetään. Ilmoittakaa tapaukset, joissa kyseisiä pilaavia aineita koskevat päästöraja-arvot poikkeavat liitteessä IV vahvistetuista arvoista.

12. Jos päästörajoja on asetettu muille vesistöön päästettäville epäpuhtauksille liitteessä IV mainittujen epäpuhtauksien lisäksi:

a) mihin laitoksiin niitä sovelletaan (poltto- vai rinnakkaispolttolaitoksiin, ”uusiin” vai ”jo käytössä oleviin” laitoksiin)?

b) mihin epäpuhtauksiin näitä sovelletaan ja mitkä ovat vahvistetut raja-arvot;

c) syyt, miksi näitä raja-arvoja sovelletaan.

13. Mitä toimintaan liittyviä muuttujia (pH, lämpötila, virtaama jne.) lupamenettelyssä vahvistetaan jätevesipäästöjä varten?

14. Mitä säännöksiä on annettu maaperän, pintavesien ja pohjavesien suojelun varmistamiseksi 8 artiklan 7 kohdan mukaisesti?

15. Millä kriteereillä pyritään varmistamaan, että sellaisia vesiä varten on riittävästi varastokapasiteettia, jotka on tarvittaessa tutkittava ja käsiteltävä ennen niiden poistamista?

16. Mitä yleisiä säännöksiä on annettu poltto- tai rinnakkaispolttolaitoksissa syntyvän polttojätteen määrän ja haitallisuuden minimoimiseksi?

17. Ovatko ilmaan joutuvien epäpuhtauksien mittaamista ja toimintaan liittyviä parametreja koskevat lupavaatimukset samat kuin 11 artiklan 2 kohdassa vahvistetut vaatimukset? Jos eivät ole, antakaa seuraavat yksityiskohtaiset tiedot:

a) syy poikkeamiselle 11 artiklan 2 kohdan säännöksestä, ja viittaus 11 artiklan 4–7 kohdassa mainittuihin mahdollisuuksiin poiketa säännöksistä;

b) kyseessä oleva epäpuhtaus tai parametri ja asetettu mittausvaatimus.

18. Ovatko veteen joutuvien epäpuhtauksien mittaamista koskevat lupavaatimukset samat kuin 11 artiklan 14 ja 15 kohdassa vahvistetut vaatimukset? Jos eivät ole, antakaa seuraavat yksityiskohtaiset tiedot:

a) syy poikkeamiselle 11 artiklan 14 ja 15 kohdan säännöksistä;

b) kyseessä oleva epäpuhtaus tai parametri ja asetettu mittausvaatimus.

19. Mitä määräyksiä luvat sisältävät sen varmistamiseksi, että seuraavia ilmaan joutuvia päästöjä koskevia säännöksiä noudatetaan:

a) 11 artiklan 8 kohta;

b) 11 artiklan 9 kohta;

c) 11 artiklan 11 kohta;

d) 11 artiklan 12 kohta;

e) 11 artiklan 10 kohdassa vahvistettu vaatimusten noudattamista koskeva järjestelmä?

20. Mitä määräyksiä luvat sisältävät sen varmistamiseksi, että seuraavia veteen joutuvia päästöjä koskevia säännöksiä noudatetaan:

a) 11 artiklan 9 kohta;

b) 11 artiklan 16 kohdassa vahvistetut vaatimukset?

21. Mitä virallisia ohjeita on laadittu päästöjä koskevien validoitujen vuorokausikeskiarvojen määrittämisestä (11 artiklan 11 kohta)? Jos nämä tiedot ovat saatavilla internetissä, ilmoittakaa osoite.

22. Mitä menettelyjä noudatetaan, kun toimivaltaiselle viranomaiselle ilmoitetaan päästöraja-arvojen ylittymisestä?

23. Millä järjestelyillä pyritään varmistamaan yleisön osallistuminen lupamenettelyyn (uudet luvat ja/tai lupien päivitys)? Antakaa yksityiskohtaiset tiedot vähintään seuraavista näkökohdista:

a) viranomainen, joka saattaa lupahakemuksen yleisön saataville;

b) yleisön kommenteille varattu aika;

c) viranomainen, joka saattaa lopullisen päätöksen yleisön saataville.

24. Tiedonsaanti lupamenettelyn aikana:

a) Onko olemassa sellaisia ympäristönäkökohtia koskevia tietoja, jotka eivät ole yleisön saatavilla / ovat vain osittain saatavilla luvan hakemisen, päätöksentekoprosessin ja luvan myöntämisen yhteydessä? Jos vastaus on ”kyllä”, ilmoittakaa mistä tiedoista on kyse.

b) Jos nämä tiedot ovat julkisesti saatavilla / osittain saatavilla, ilmoittakaa, ovatko tiedot saatavilla maksutta, ja jos eivät ole, ilmoittakaa maksun määrä ja se, missä tapauksissa maksuja peritään.

25. Mitä säännöksiä on annettu toiminnanharjoittajan velvoittamiseksi antamaan toimivaltaiselle viranomaiselle vuosittainen kertomus sellaisen polttolaitoksen ja rinnakkaispolttolaitoksen toiminnasta ja seurannasta, jonka nimelliskapasiteetti on vähintään kaksi tonnia tunnissa?

26. Jos vuosittainen kertomus annetaan:

a) mitä tietoja siinä on ilmoitettava?

b) miten yleisö voi tutustua raporttiin?

27. Miksi sellaisia poltto- tai rinnakkaispolttolaitoksia kutsutaan, joiden nimelliskapasiteetti on alle kaksi tonnia tunnissa?

28. Mitä määräyksiä luvat sisältävät poltto- tai rinnakkaispolttolaitoksen toiminnan keston valvonnasta poikkeuksellisen toiminnan aikana (kun on kyse puhdistus- tai valvontalaitteiden seisokeista, häiriöistä tai vioista)?

29. Mitkä ovat poltto- ja rinnakkaispolttoprosessien pisimmät sallitut käynnissäoloajat poikkeuksellisen toiminnan aikana ennen kuin laitos on suljettava:

a) pisin sallittu aika, jona päästöraja-arvot voidaan ylittää;

b) päästöraja-arvojen ylitysaikojen pisin sallittu mahdollinen yhteenlaskettu aika vuoden aikana.

30. Muita huomioita.

(1) EUVL L 312, 22.11.2008, s. 3.